Fratsongeluk eis Tukkie ná sus se troueAnnien Müller (22) het Sondag in ’n fratsongeluk gesterf. Dié foto is Saterdag by haar tweelingsussie, Carolien Scheepers, se troue geneem. (Foto: Verskaf) ŉ 22-jarige mediese student van die Universiteit van Pretoria (UP) het Sondag in ŉ fratsongeluk gesterf toe sy haar kêrel te hulp gesnel het nadat sy motor gerol het. Dit was ŉ dag ná haar tweelingsussie se troue in Potchefstroom. Annien Müller (22) en haar kêrel van die afgelope ses jaar, Reino von Wielligh (29), het Sondag in afsonderlike voertuie na Pretoria teruggery toe Von Wielligh se motor gerol het. Die ongeluk het omstreeks 16:45 op die N14 net verby Diepsloot naby Lanseria plaasgevind. Riandi van Rensburg (28), Müller se ouer sussie, het aan Maroela Media verduidelik dat die pad nat en baie glad was. Daar was reeds ŉ ander ongeluk toe Von Wielligh ook beheer oor sy motor verloor het. Müller het gevolglik stilgehou om haar kêrel te help. “Hy het vir Annien gesê en gewys hy is oukei, maar toe klim Annien uit haar kar om hom te help. “Nóg ŉ kar het toe gegly en haar getref. Dieselfde kar het daarna ook Reino se kar getref en dit het omgedop. Dit was regtig ’n fratsongeluk en die bestuurder het geen beheer daaroor gehad nie.” Die paartjie se hond, Xara, het ná die ongeluk weggehardloop. Sy is steeds soek. Die paartjie se hond, Xara, ’n swart pointer, was in Von Wielligh se motor en het ná die ongeluk weggehardloop. Sy is steeds soek. Müller is met ŉ helikopter na die Netcare Sunninghill-hospitaal in Johannesburg geneem, maar het later dieselfde aand aan haar beserings beswyk. “Hulle het alles probeer om haar te stabiliseer, maar haar brein is in die ongeluk beskadig en toe het haar hart gaan staan. “Dit is ’n baie hartseer tyd,” het Van Rensburg gesê. Müller se tweelingsussie, Carolien Scheepers, het Saterdag in Potchefstroom getrou. Sy was reeds op haar wittebrood naby Vryburg in Noordwes toe die tragedie Sondag plaasgevind het. Müller is ’n oudleerder van Potchefstroom Gimnasium, waar sy in 2017 een van die skool se onderhoofdogters was. Sy het in akademie sowel as sport uitgeblink. Sy laat onder andere haar kêrel, ouers, Rina en Joggie, twee susters en broer, Christoff Müller (23), agter.